
Közepes méretű napelemes erőművek telepítési feltételei

A fosszilis energiák kiaknázása, és felhasználása oly mértékben megnövekedett, hogy mára az energiaellátással, és az energiaiparral kapcsolatos környezeti, társadalmi és gazdasági problémák globális méreteket öltenek. A 21. században az energiatermelés decentralizálása az egyik fő irányvonal, amelyre a napenergia-hasznosítás, azon belül is a fotovillamos technológia ad egyfajta lehetőséget. A technológia még ma is olyan kiaknázatlan potenciával rendelkezik, amely a napelem fejlesztéssel és gyártással foglalkozó szakembereknek, kutatóintézeteknek megannyi feladatot biztosít a következő évtizedekben.
Jelenleg a piacon kapható fotovillamos moduloknál elért legmagasabb hatásfok 22% körüli, ezzel szemben laboratóriumi körülmények mellett nanotechnológia alkalmazásával 44%-os cellahatásfokot is elértek, amely még mindig alulmarad az elméletileg elérhető 86% körüli energiaátalakítási hatásfoktól.
Dolgozatomban a napenergia hasznosítását, azon belül pedig részletesen a fotovillamos energiahasznosítást vizsgáltam a témakörében megjelent szakirodalom segítségével. A szakirodalmi részt követően a vékonyfilm technológiákat, illetve a technológiával készülő napelemek fejlesztési trendjeit vizsgáltam, amely során a Szent István Egyetem Műszaki és Természettudományi Oktató Központja számára egy közepes méretű hálózatra visszatápláló fotovillamos energiaellátó rendszert terveztem.
A megvalósításához a piacon résztvevő CIS-CIGS, CdS/CdTs, amorf szilícium vékonyréteg technológiák alkalmazásával több rendszeralternatívát is készítettem, majd ezeket összehasonlítottam a piacvezető kristályos szilícium technológiával készülő rendszerekkel. Az elkészített alternatívákat a manuális számításokat követően számítógépes szimuláció segítségével értékeltem.
Végső konklúzióként elmondhatjuk, hogy a SZIE MTOK fotovillamos fotovillamos modulokkal történő villamosenergia-ellátására kidolgozott rendszerek közül jelenleg polikristályos szilícium modulokkal a leggazdaságosabb.



